Cum ab ecclesia Lingonensi abbatia Divionensis fundata sit et possessionibus dilatata, ego Robertus, Dei gratia Lingonensis Episcopus, eamdem Abbatiam tanto debeo affectiosius amare et latius amplificare quanto diebus sacerdotii mei populum Dei et merito et numero constat multiplicius accrevisse, cui et si nova beneficia prout volo conferre, non valeo saltem ut possessa antiquitus liberius possideat, opem quam possum denegare non debeo: ecclesiam sancti Johannis Baptiste et ecclesiam sancti Philiberti sitam in cimiterio beati Benigni constat antiquitus Divionensem abbatiam possidere, sed per pravas quorumdam adjuventiones de illo antiquo jure plurimum amisisse. Unde exoratus a domino Jarentone abbate et monachis ejus, et donum illud antiquum quo eadem ecclesie sancto Benigno date fuerant laudavi, et ut liberius eas in posterum Divionensis Ecclesia possideat, aliquid addere procuravi. Volo itaque et hujus mee descriptionis auctoritate precipio ut ecclesias supra memoratas ecclesia Divionensis quieto jure possideat: cum in qualibet earum presbiter fuerit ponendus vel removendus penes abbatis et monachorum maneat arbitrium et de substituendo et de removendo: eorum erit presbiteros qui prefatis ecclesiis desserviant providere et provisos ad decanum adducere, qui decanus sine ulla dilatione statim in presentia abbatis seu monachorum curam animarum committet presbiteris quos illi presentaverint. Si Episcopus vel archidiaconus venerit Divionem, cum ab aliis presbiteris expense necessarie requirentur, isti liberi remanebunt, et id quod in hujus modi exactione vel deprecatione vel expensis daturi erant dabunt in obsequium Abbatis et monachorum, si Abbati et monachis placuerit. Excommunicationes et generalia edicta Episcopi custodient ita ut cum quem Episcopus excommunicaverit vel interdixerit ipsi nullatenus recipiant, donec eum Episcopus absolvat. Si pro privata injuria Divionensi ecclesie illata Abbas et etiam monachi preceperint ut non cantent, cantare cessabunt et rursum cum eis cantare preceperint nullius alterius expectata licentia cantabunt. Si Abbas aut monachi tales presbiteros poterint invenire, qui mundo velint renunciare et tamen ad jussum Abbatis in clericali habitu consentiant remanere, liberam habebunt licentiam Abbas et monachi predictas ecclesias hujusmodi presbiteris committendi. Supradictarum ecclesiarum redditus omnes cedent in jus abbatis atque monachorum nec in quicquam presbiteris constituti proclamabunt, nisi quantum inter eos et abbatem constitutionis sue tempore convenerint. Ego Vilenchus, archidiaconus, de cujus ministerio prefate ecclesie sunt, hanc donationem laudavi. Ego Paganus, decanus, laudavi. Hanc donationem feci ego Robertus, Lingonensis Episcopus, Deo et sancto Benigno in capitulo Divionensi per manum domni Jarentonis Abbatis, in presentia domni Gaufridi prioris et aliorum monachorum. Que ut firma permaneat, sigilli mei impressione confirmo. Anno M°C°III°.